እነ አቶ መላኩ ፈንታ ክስ ሊመሰረትባቸው ነው
አዲስ አበባ፤  ነሐሴ 4/2005 (ዋኢማ) – በሙስና ወንጀል ተጠርጥረው በስድስት መዝገቦች ተጠቅሰው  በቁጥጥር ስር የዋሉ 33 ግለሰቦች በመጪው 15 ቀናት ውስጥ ክስ ሊመሰረትባቸው ነው።ዛሬ የፌደራሉ ስነምግባርና ጸረ ሙስና ኮሚሽን የምርመራ ቡድን ፥ ተጠርጣሪዎቹ  ክስ እስከሚመሰረትባቸው ድረስ ማረሚያ ይውረዱ  እና ኩባንያቸውን የሚያስመረምሩ ተጠርጣሪዎች በአንጻሩ ክስ እስከሚመሰረትባቸው አሁን ባሉበት  ሁኔታ በፖሊስ ማቆያ  ይሁኑ የሚል ማመልከቻውን አቅርቧል።ምክንያቱ ደግሞ ለኦዲቲንግ ስራቸው በሚል ከማረሚያ ጧት ማታ ማመላለሱ አያመችም የሚል እሳቤ ነው።እነዚህ ኦዲት የሚደረግባቸው ባለሃብቶች የተባሉት አቶ ከተማ ከበደ ፣ አቶ በላቸው ከበደ ፣ አቶ ነጋ ገብረእግዚአብሄር እና አቶ ምህረተአብ አብርሃ ናቸው።ለችሎቱ ይህንን ማመልከቻ ያቀረበው የምርመራ ቡድኑ ዛሬ ጠዋት 3 ሰአት ላይ ለፌደራሉ ስነ ምግባር ጸረ ሙስና ኮሚሽን አቃቤ ህግ የምርመራ መዝገቡን አስረክቧል።የምርመራ መዝገቦቹ   የአቶ መላኩ ፈንታ ፣ አቶ ገብረዋህድ ወልደጊዮርጊስ ፣ አቶ ተመስገን ስዩም ፣ አቶ ጥጋቡ ግደይ ፣ አቶ መሃመድ ኢሳ እና አቶ መልካሙ እንድሪያስ የሚሰኙ ናቸው።ከሁሉም መዝገቦች  የኮሚሽኑ የምርመራ ቡድን  በጥቅሉ 10 ተጠርጣሪዎችን በዋስ ለቋቸዋል።በኢትዮጵያ ገቢዎችና ጉሙሩክ ባለስልጣን የዋና አቃቤ ህግ ዳይሬክቶሬት ዳይሬክተር አቶ እሸቱ ወልደሰማያት ፣ የወንጀል ምርመራ ዳይሬክቶሬት ዳይሬክተር አቶ ተወልደ ብስራት እና  ብስራት እና እልፍኝ የተሰኙ ኩባንያዎች ባለቤት የሆኑት አቶ ባህሩ አብርሃ ፣ የአቶ ማርክነህ እህት ወይዘሮ ትእግስት አለማየሁ ፣ የዋው ትራንዚት ባለቤት ወይዘሮ አልማዝ ከበደ  የአዳማ ጉሙሩክ ቅርንጫፍ ባልደረቦች ትራንዚተሮች እና ደላሎች በጥቅሉ 7 ተጠርጣሪዎች  ከሚገኙበት ከእነ አቶ መሃመድ ኢሳ መዝገብ  አቶ ሙሉቀን ተስፋዬ ፣ አቶ ዳኜ ስንሻው እና ወይዘሮ ፍሬህይወት ጌታቸውም እንዲሁ በዋስ ተለቀዋል።የምርመራ ቡድኑ መዝገቦችን ለኮሚሽኑ አቃቤ ህግ ማስረከቡን ተከትሎ አቃቤ ህግ ተጠርጣሪዎቹ ክስ እስከሚመሰረትባቸው ድረስ የዋስትና መብታቸው እንዳይከበር በማመልከት የክስ መመስረቻ 15 ቀን ይፈቀድልን በማለት ችሎቱን ጠይቋል።አቃቤህ ለዚህ ማመልከቻው በምክንያትነት ያነሳው የህግ ክፍል ተጠርጣሪዎቹ ላይ በኮሚሽኑ አዋጅ 434 አንቀጽ 1 መሰረት ከባድ የሙስና ወንጀል ሊመሰረትባቸው ይችላል የሚለውን  ነው።ፈጽመውታል ተብለው የተጠረጠሩበት ወንጀል ከ10 አመት በላይ ሊያስቀጣቸው የሚችል መሆኑም ዋስትና ከማያሳጣቸው ምክንያቶች ሌላኛው ነው በማለት አቃቤ ህግ ለችሎቱ አመልክቷል።የተጠርጣሪ ጠበቆች በበኩላቸው  የደንበኞቻቸውን የዋስትና መብት ሊያስከብሩ ይችላሉ ብለው ያመኑባቸውን ምክንያቶችን ለችሎቱ አቅርበዋል።በተለይም  አቃቤ ህግ ዛሬ ጠዋት የምርመራ መዝገቡ ደርሶት ገና ባልመሰረተው ክስ ከ10 ዓመት በላይ የሚያስቀጣ ክስ ነው ማለቱ የህግ ድጋፍ የለውም በማለት ፥ አቃቤ ህግ በጠቀሰው የኮሚሽኑ አዋጅ 434 አንቀጽ 1 ላይ ጠበቆቹ በመደጋገም ጥያቄ አንስተዋል። የሚመሰረትባቸው ክስ  ዋስትና የሚከለክል ነው የሚባለው ክስ ሲመሰረት ነው እንጂ ገና ግለሰቦቹ ተጠርጣሪ በሚባሉበት ደረጃ አይደለም የሚለውንም አንስተዋል የተጠርጣሪ ጠበቆች። የኮሚሽኑ አቃቤ ህግ በበኩሉ በአዋጅ ቁጥር 434 አንቀጽ 3 እና 4 ተለዋዋጭ ሃሳብ የያዙ መሆናቸውን በመጥቀስ ፥ ተጠርጣሪም ተከሳሽም ለሚለው ሃሳብ ያገለግላሉ በማለት የዋስትና ጥያቄያቸውን ውድቅ ያድርግልን በማት አመልክቷል ግራ ቀኙን የመረመረው  ችሎቱ  የዋስትና ጥያቄውን ውድቅ በማድረግ  በመዝገቦቹ ላይ በኮሚሽኑ የምርመራ አቃቤ ህግ የጠየቀውን የ15 ቀን ጊዜ በመፍቀድ በስድስቱም መዝገቦች ላይ ለነሃሴ 16 ተለዋጭ ቀጠሮ ይዟል ሲል ፋና ዘግቧል።